L 136/88
SK
Úradný vestník Európskej únie
24.5.2023
(31)
K boju proti pirátstvu v online priestore by mohli prispieť aj iní účastníci trhu, ako napríklad poskytovatelia reklamy a platobných služieb, a to v rámci záväzkov, ktoré im vyplývajú z rámca EÚ na boj proti praniu špinavých peňazí.
V záujme demonetizácie pirátskych služieb sa Komisia snaží o prijatie memoranda o porozumení v oblasti online reklamy a práv duševného vlastníctva.
Signatári tohto memoranda sa dobrovoľne zaväzujú minimalizovať umiestňovanie reklamy na takých webových sídlach a v mobilných aplikáciách, ktoré porušujú práva duševného vlastníctva vrátane autorských práv.
Táto spolupráca by sa mala výraznejšie podporiť, aby sa zabezpečilo, že tieto služby nebudú uľahčovať propagáciu a fungovanie prevádzkovateľov poskytujúcich prístup k neoprávnenej retransmisii živých podujatí.
(32)
V záujme celostného riešenia pirátstva je dôležité zvýšiť dostupnosť, cenovú dostupnosť a atraktívnosť komerčných ponúk pre koncových používateľov na prístup k prenosu alebo retransmisiám živých podujatí.
Pokiaľ ide o podujatia veľkého významu pre spoločnosť, ako sú Olympijské hry, Majstrovstvá sveta alebo Európy vo futbale, členské štáty môžu zaistiť široký prístup verejnosti k televíznemu vysielaniu v súlade s článkom 14 smernice 2010/13/EÚ.
(33)
Navyše podľa nedávnej štúdie prístupnosť a dostupnosť legálnych ponúk za konkurencieschopné ceny viedla k miernemu poklesu počtu používateľov, ktorí sledujú pirátsky obsah (12).
Preto je dôležité zvýšiť informovanosť koncových používateľov o dostupnosti legálnej ponuky.
Niektoré členské štáty napríklad zabezpečujú, aby v prípade zablokovania webového sídla na základe súdneho príkazu boli používatelia, ktorí sa k nemu pokúšajú získať prístup, informovaní o jeho zablokovaní a dostali informácie o zdrojoch, kde je možné legálne získať prístup k obsahu.
Možno to dosiahnuť napríklad odkazom na Európsky portál pre online obsah Agorateka, ktorý vyvinulo stredisko EUIPO a ktorý je prepojený s existujúcimi vnútroštátnymi portálmi.
(34)
Cezhraničná spolupráca medzi členskými štátmi je dôležitá na lepšie riešenie fenoménu neoprávnených retransmisií živých podujatí, ktoré sa zo svojej podstaty uskutočňujú cez hranice.
Výmena informácií o službách, ktoré sú predmetom súdneho príkazu v jednom členskom štáte, by mohla byť užitočná na informovanie orgánov presadzovania práva v iných členských štátoch, v ktorých sú dostupné tie isté služby.
(35)
Stredisko EUIPO je poverené nariadením Európskeho parlamentu a Rady (EÚ) č. 386/2012 (13) poskytovať mechanizmy na zlepšovanie výmeny informácií o presadzovaní práv duševného vlastníctva medzi orgánmi členských štátov a podporovať spoluprácu s týmito orgánmi, ako aj medzi nimi.
Existujúca spolupráca, ktorú v týchto otázkach umožňuje stredisko EUIPO, by sa mala rozvinúť do špecializovanej siete pre členské štáty na štrukturálnu výmenu informácií o opatreniach, postupoch a prostriedkoch nápravy uplatňovaných na neoprávnené retransmisie športových a iných živých podujatí vrátane vplyvu a účinnosti týchto nástrojov presadzovania práva, ako aj o výzvach a osvedčených postupoch v tejto oblasti.
Sieť by mala umožniť dialóg vo všetkých členských štátoch a zahrnúť správne orgány s osobitnými právomocami v súvislosti s vymáhaním práv duševného vlastníctva, ktoré v niektorých členských štátoch existujú.
Informácie získané v rámci tejto siete by mali prispieť k monitorovaniu účinkov odporúčania.
(36)
Zvyšovanie odbornosti osôb zapojených do presadzovania práv proti neoprávneným retransmisiám živých podujatí formou vhodných vzdelávacích opatrení predstavuje ďalší spôsob, ako dosiahnuť účinnejšie presadzovanie práva.
Stredisko EUIPO by sa malo nabádať, aby rozvíjalo a organizovalo činnosti zamerané na budovanie poznatkov pre vnútroštátnych sudcov a vnútroštátne orgány v tejto konkrétnej oblasti.
(37)
Komisia bude pozorne monitorovať opatrenia prijaté na základe tohto odporúčania s podporou strediska EUIPO, ktoré by malo poskytovať odborné poznatky a organizačnú podporu, ale aj dokumentovať vývoj situácie s neoprávnenými retransmisiami živých podujatí v členských štátoch.
Na splnenie tejto úlohy je nevyhnutné, aby si členské štáty a zainteresované strany vymieňali relevantné informácie o opatreniach prijatých v nadväznosti na toto
(12) Intellectual Property Crime Threat Assessment (Posúdenie hrozieb trestnej činnosti v oblasti duševného vlastníctva), EUIPO a Europol, marec 2022.
(13) Nariadenie Európskeho parlamentu a Rady (EÚ) č. 386/2012 z 19. apríla 2012 o poverení Úradu pre harmonizáciu vnútorného trhu (ochranné známky a dizajny) úlohami súvisiacimi s vymožiteľnosťou práv duševného vlastníctva vrátane zhromažďovania zástupcov verejného a súkromného sektora ako Európskeho strediska pre sledovanie porušovania práv duševného vlastníctva (Ú. v.
EÚ L 129, 16.5.2012, s. 1).